פיגוע במהלך יום הזיכרון: תושבת כפר סבא נדקרה היום (ג') ברחוב גלגלי הפלדה שבעיר, ליד קניון G, מעט לפני השעה 13:00 בצהריים. במד"א אמרו כי האישה, בת 62, נפצעה באורח קל. הדוקר, שוהה בלתי חוקי בן 20 מטול כרם שהיה עם מסכה על פניו, נורה על ידי אזרח שעובד כמאבטח וירה באקדחו האישי. הוא נפצע באורח קשה ונעצר על ידי המשטרה. מחקירה ראשונית עולה כי המחבל רדף אחרי האישה עם סכין ונורה על ידי עובר אורח. למחבל אין הרשעות קודמות בטרור, אך בעבר נמנעה ממנו הכניסה לישראל.

כוחות משטרה רבים הוזעקו לזירה. סגן מפקד תחנת כפר סבא, רב פקד ערן מזוז, אמר: "סמוך ל-12:30 התקבל דיווח על אירוע שבו נדקרה אישה כשמחבל מהשטחים שלף סכין ורדף אחריה. אזרח, תושב האזור, זיהה את המקרה, עצר את רכבו בנתיב הנגדי וירה לעבר המחבל". הזירה בכפר סבא (צילום: יאיר שגיא)

(צילום: יאיר שגיא)

כוחות הצלה בזירה (צילום: הגר כוכבי)

(צילום: הגר כוכבי) חובש רפואת חירום במד"א אלעזר חבאני סיפר: "כשהגענו למקום, ראינו אישה כבת 62 בהכרה מלאה. היא שכבה על הכביש. ביצענו בדיקה ראשונית והבחנו בכמה פציעות מדממות. הענקנו לה טיפול רפואי מציל חיים שכלל עצירת דימום ופינינו אותה בדחיפות לבית החולים תוך המשך טיפול ודיווח לרופאים שימתינו לנו".

מהמרכז הרפואי "מאיר" שבכפר סבא נמסר כי הפצועה הוכנסה לחדר הטראומה ונערך לה בירור ראשוני על-ידי צוותי הרפואה. בני הלוי, שהיה בסמוך למקום, סיפר: "שמעתי שתי יריות, רצתי וראיתי שני אנשים שרועים על הכביש. אז ראיתי את הסכין על הרצפה שבורה".

אם לשני ילדים שהייתה בקניון סיפרה: "אחרי שנתנו הקלות ואפשר לצאת החוצה, באתי עם הילדים. שמעתי יריות, לא בדיוק הבנתי מה זה. צרחתי והורדתי את הילדים לגלגלים. מלמטה ראיתי אנשים ושוטרים רצים. הילדה שלי עדיין לא מצליחה לדבר".

רבקה מכלוף, נהגת מונית מקדומים שהייתה עדה לאירוע, סיפרה: "פתאום שמעתי יריות. התקדמתי קצת וראיתי שהמחבל מנוטרל והפצועה שרועה על הרצפה שותתת דם. אני מניחה שאם האזרח לא היה יורה במחבל האירוע היה הרבה יותר חמור. צריך להודות לו".